Adesua 32: Ahaw 10 No
HWƐ mfonini ahorow no. Ebiara kyerɛ ɔhaw a Yehowa de baa Misraim so. Nea edi kan no mu no wuhu Aaron a ɔde ne poma rebɔ Asubɔnten Nil mu. Bere a ɔyɛɛ saa no nsu a ɛwɔ mu no dan mogya. Mpataa no wuwui, na nsu no fii ase bɔnee.
Nea edi hɔ no, Yehowa maa mpɔtorɔ fii Asubɔnten Nil mu bae. Na wɔwɔ baabiara—fononoo mu, nkyɛnsee a wɔde noa aduan mu, nkurɔfo mpa so—baabiara. Bere a mpɔtorɔ no wuwui no, Misrifo no boaboaa wɔn ano, na wɔbɔnee kɛse wɔ asase no so.
Afei Aaron de ne poma no bɔɔ fam, na mfutuma no dan ntontom. Ntontom no ne ɔhaw a ɛto so abiɛsa a ɛbaa Misraim asase no so.
Ahaw a aka no kaa Misrifo nkutoo, anka Israelfo. Nea ɛto so anan no yɛ nwansena akɛse pii a ɛbaa Misrifo nyinaa fie. Nea ɛto so anum baa mmoa so. Misrifo anantwi ne wɔn nguan ne mpapo fã kɛse no ara wuwui.
Nea edi hɔ no, Mose ne Aaron faa nsõ tow petee ahunum. Ɛmaa mpɔmpɔ bɔne bi bobɔɔ nnipa ne mmoa. Eyi ne ɔhaw a ɛto so asia.
Eyi akyi no Mose maa ne nsa so kɔɔ soro, na Yehowa maa aprannaa ne amparubo bae. Ná ɛno ne amparubo a enye koraa a aba Misraim asase so.
Ɔhaw a ɛto so awotwe no yɛ mmoadabi pii a wɔbae. Ná mmoadabi pii mmae saa da, na ɛno akyi no ebi mmae saa da nso. Wodii biribiara a amparubo no ansɛe no.
Ɔhaw a ɛto so akron no yɛ esum. Esum kabii baa asase no so nnansa, nanso na hann wɔ baabi a Israelfo te.
Awiei koraa no, Onyankopɔn ka kyerɛɛ ne nkurɔfo sɛ wɔmfa ɔpapo ba anaa oguammaa mogya mpetepete wɔn apongua ho. Afei Onyankopɔn bɔfo twaam wɔ Misraim. Bere a ɔbɔfo no huu mogya no, wankum obi wɔ fie hɔ. Nanso afie a wanhu mogya wɔ apongua no ano no, Onyankopɔn bɔfo kum mmakan a wɔwɔ fie hɔ no, nnipa ne mmoa nyinaa. Eyi ne ɔhaw a ɛto so 10 no.
Ɔhaw a etwa to yi akyi no, Farao ka kyerɛɛ Israelfo no sɛ wɔnkɔ. Ná Onyankopɔn nkurɔfo asiesie wɔn ho dedaw, na saa anadwo no ara wosiim fii Misraim.
Exodus ti 7 kosi 12.
Nsɛmmisa
- Hwɛ mfonini a ɛwɔ ha no na ka ahaw abiɛsa a edi kan a Yehowa de baa Misrifo so no ho asɛm.
- Nsonsonoe bɛn na ɛwɔ ahaw abiɛsa a edi kan no ne nea aka no mu?
- Ɔhaw a ɛto so anan, anum, ne asia no yɛ ɔhaw bɛn?
- Ka ɔhaw a ɛto so ason, awotwe, ne akron no ho asɛm.
- Yehowa ka kyerɛɛ Israelfo no sɛ wɔnyɛ dɛn ansa na ɔde ɔhaw a ɛto so du no aba?
- Dɛn ne ɔhaw a ɛto so du no, na ɛno akyi no dɛn na ɛbae?
Nsɛmmisa foforo
- Kenkan Exodus 7:19-8:23.
Ɛwom mpo sɛ ahaw abien a edi kan a Yehowa de bae no Misraim nkonyaayifo tumi yɛɛ bi de, nanso dɛn na ɛhyɛɛ wɔn ma wogye toom wɔ ɔhaw a ɛto so abiɛsa no akyi? (Ex. 8:18, 19; Mat. 12:24-28)
Ɔkwan bɛn so na ɔhaw a ɛto so anan no daa no adi sɛ Yehowa wɔ tumi a ɔde bɔ ne nkurɔfo ho ban, na ɛma Onyankopɔn nkurɔfo te nka dɛn bere a “ahohia kɛse” a wɔahyɛ ho nkɔm no reba no? (Ex. 8:22, 23; Adi. 7:13, 14; 2 Be. 16:9)
- Kenkan Exodus 8:24; 9:3, 6, 10, 11, 14, 16, 23-25; ne 10:13-15, 21-23.
Ahaw Du no ma yehu nnipakuw abien bɛn, na ɔkwan bɛn so na ɛka sɛnea yehu akuw abien no nnɛ? (Ex. 8:10, 18, 19; 9:14)
Ɔkwan bɛn so na Exodus 9:16 boa yɛn ma yehu nea enti a Yehowa ama Satan atra hɔ abedu nnɛ? (Rom. 9:21, 22)
- Kenkan Exodus 12:21-32.
Ɔkwan bɛn so na Twam no buee nkwagye kwan maa nnipa pii, na na Twam no yɛ dɛn ho mfonini? (Ex. 12:21-23; Yoh. 1:29; Rom. 5:18, 19, 21; 1 Kor. 5:7)
twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn